Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. április 9-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Ágoston Lászlóné, Bujáki

 Lászlóné, Járóka Márió Zsolt, Vizkeleti István képviselők,

 továbbá: Kocsis Gábor jegyző, dr. Bacsárdi József aljegyző, Somogyiné

 Zeke Tünde óvodavezető, Bartal Krisztina igazgatási előadó, Román

 Gyöngyi családgondozó, Lakasz Tímea kirendeltség vezető, Kovács

 Gabriella pénzügyi előadó.

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes. Bátisz Erzsébet előzetesen jelentette, hogy nem tud részt venni az ülésen betegség miatt, Szabó Árpád úr pedig igazoltan van távol. Kéri levenni a 6. napirendi pontot, a Kistérség 2012. évi beszámolóját. Egyebek napirendi pontba pedig kéri felvenni a vis major pályázatot, Farkas Miklós kérelmét és a Pannon Víz Zrt. szerződésének módosítását. Szavazást kezdeményez a módosított napirendi pontokról.

*A Banai Képviselő-testület egyhangú szavazással elfogadja*

*a módosított napirendi pontokat.*

**42/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

a módosított napirendi pontokat elfogadta és tudomásul vette.

Határidő: azonnal

Felelős: polgármester

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. Március 13-án Polgármester Asszony volt Komáromban a Kistérségi Társulás ülésén. Az ülésen módosították a társulás 2012. évi költségvetését, döntöttek 3 autó értékesítéséről, arról, hogy a Kardirex Kft-vel kötött szerződést a laborszolgáltatásról 60 napos határidővel felmondják. Elfogadták a társulás 2013. évi költségvetését. Ugyanezen a napon a Roma Nemzetiségi Önkormányzat tartott volna közmeghallgatással egybekötött tanácskozást, de határozatképtelen volt az ülés, mert csak az elnök jelent meg. Március 14-én Banát is katasztrófa helyzet alakult ki. Egy mediterrán ciklon hatására viharos széllel havazás alakult ki. A közutak és a mellékutak szinte pillanatok alatt járhatatlanok lettek, nagyon sokan az utakon rekedtek. A település mezőgazdasági vállalkozói azonnal a bajbajutottak segítségére siettek. Már a kora délutáni havazás megkezdésekor az utakon voltak, de a hatalmas erejű széllel szemben képtelenek voltak felvenni a harcot. Gyorsan kellett intézkedniük, mert az utakon rekedteket azonnal el kellett helyezniük. A Művelődési Házban volt a kijelölt melegedő, amelyet már 6 órakor kinyitottak. A traktorosok, miután kiderült, hogy nem tudnak utat nyitni az ítéletidőben, gépeikkel az utasokat, és néhány autót, akik még meg tudtak fordulni, bevezettek, illetve behordtak a melegedő helyre. A falu lakói jelesre vizsgáztak összefogásból. Nagyon sokan voltak, akik kérés nélkül is segítettek, a Banán rekedt 70-80 ember élelemmel való ellátásában, és többen szállást is biztosítottak nekik. A március 15-i ünnepség is elmaradt a rendkívüli időjárás miatt. A traktorosok még 15-én és 16-án szinte egész nap az utakon dolgoztak. Bábolna felé 15-én délután 5 óra fele lett járható az út, így akik a melegedő helyen tartózkodtak, mert messzebb laktak és a traktorosok nem tudták őket hazaszállítani, akkor el tudtak indulni otthonaik felé. 16-án, szombaton a Vörösmarty utcában és több háznál kellett a kézi és a gépi erőt igénybe venni, ugyanis az utcát és néhány házat teljesen befújt a hó. A falu lakói ismét megmutatták, hogy a bajban össze tudnak fogni. Sok ember ment és segített lakótársainak. A vállalkozók ismét munkagépeikkel, a lakosok pedig lapátjaikkal. Megköszöni mindenkinek a segítséget. A Vis Mayor pályázat beadásáról ezen az ülésen döntenek. Március 17-én a polgárőrség feloszlatta magát, mert az elnök lemondott és új elnököt nem tudtak választani. Március 21-én a Roma Nemzetiségi Önkormányzat határozatképtelenség miatt nem tartotta meg ülését. Március 25-én az óvodában tartottak a leendő óvodásoknak ovikóstolót. A gyerekeknek és anyukáiknak az óvónők csoportonként mutatták be az óvodát. Március 27-én a védőnő szervezett a baba-mama klubban nyuszi simogató délelőttöt a 3 év alatti gyerekeknek. Március 28-án a Gyermekjóléti Szolgálat tartotta meg jelzőrendszeres tanácskozását. A tanácskozáson szinte minden meghívott részt vett. Ugyanezen a napon Alpolgármester úr vett részt a Pannon-Víz Zrt. tanácskozásán Veszprémvarsányban. Az Önkormányzat tulajdonrészt fog kapni, de a döntést majd a későbbiekben hozzák meg. Szintén ezen a napon tartották volna a Roma Nemzetiségi Önkormányzat ülését, amely határozatképtelenség miatt ismét elmaradt. Március 30-án a nagycsoportos óvodások Bábolnán vettek részt a foci tornán, ahol második helyezést értek el. Március 31-én az előzőleg leesett nagy mennyiségű hó olvadása és a lehullott nagy mennyiségű csapadék okozott problémát a faluban. A Mártírok utca végén volt gond, amelynek megoldásában az ácsi tűzoltók, a banai önkéntes tűzoltók és a lakosok is segítettek. A belvíz, a Bábolna-Bana csatorna és a Cuhai Bakony ér telítődése miatt ismét víz alá került a focipálya és a külterületen lévő mezőgazdasági területek. A vízügyi hatósággal állandó kapcsolatban voltak és folyamatos tájékoztatást kaptak a vízszintváltozásokról. Április 2-án a kisebbségi ülést ismételten nem tudták megtartani határozatképtelenség miatt. Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**43/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

a lejárt határidejű önkormányzati döntések végrehajtását

 és a beszámolót a két ülés között történt eseményekről

elfogadta és tudomásul vette.

Határidő: azonnal

Felelős: polgármester

1. **Szociális rendelet alkotása**

Sáhóné Horváth Márta polgármester: Ismerteti a napirendi pontot. Átadja a szót Kocsis Gábor jegyzőnek.

Kocsis Gábor jegyző: Ismerteti, hogy felülvizsgálták a banai szociális rendeletet, ezt a sok módosítási javaslat miatt hatályon kívül kell helyezni és új rendeletet kell hozni. A jelenleg hatályos rendelethez képest főbb változás, hogy a rendszeres szociális segély esetében nem kerülne beemelésre az, hogy természetben is nyújtható ez az ellátás, mivel az elmúlt 2 évben nem volt rá példa, hogy az Önkormányzat ilyen formában nyújtott volna támogatást. A foglalkoztatást helyettesítő támogatásnál előírás volt, hogy a környezet rendezettségét vizsgálja az Önkormányzat, de ez sem kerülne bele az új rendeletbe. Amennyiben az Önkormányzat úgy dönt, a későbbiekben visszavehető az előírás. A lakásfenntartási és a temetkezési támogatás is kikerült a tervezetből, az első azért, mert önkormányzati hatáskörből jegyzői hatáskörbe került így ebben a rendeletben nem lehet szabályozni, az utóbbi pedig azért, mert átmeneti segély jogcímen bármikor nyújthat támogatást az Önkormányzat. Az óvodáztatási támogatást is lehetett természetben nyújtani, de nem szükséges a szabályzása. A legnagyobb szabályzás a méltányosságból adható közgyógyellátásokban történt. Bana Község a költségvetésébe 2013-ban 400.000 Ft-ot tervezett be erre az ellátásra, de az előző évben 855.000 forintot fizetett ki ilyen jogcímen az Önkormányzat. A Szociális Bizottság ülésére két rendelet tervezetet készítettek a közgyógyellátásról, ebből az „A” változatot támogatta a bizottság. Eszerint méltányossági közgyógyellátásra az jogosult, akinek családjában az egy főre eső havi jövedelem nem haladja meg a mindenkori öregségi nyugdíj minimum 250%-át, egyedül lévő esetén 200%-át, és havi rendszeres gyógyító ellátásának költsége legalább a mindenkori öregségi nyugdíj minimum 15%-át. A két változat közül a kedvezőbb került beépítésre. Ezen felül a személyes gondoskodást nyújtó ellátások szabályozásában a jelenlegi rendelethez képest érdemi változás nem történt, csupán jogszabályi előírások átemelésére került sor. Véleménye szerint az új rendelet minden jogszabályi előírásnak megfelel és gyakorlati szempontból sokkal alkalmazkodóbb, alkalmazhatóbb.

Bujáki Lászlóné a Szociális Bizottság elnöke: Ismerteti a Bizottság 15/2013. (IV.02.) és 16/2013. (IV.02.) számú határozatait.

Sáhóné Horváth Márta polgármester: Szavazást kezdeményez a rendelet elfogadásáról.

*A Képviselő-testület egyhangú szavazással az alábbi rendeletet hozza:*

**Bana Község** **Önkormányzatának Képviselő-testülete**

**11/2013. (IV. 9.) rendelete**

**a szociális ellátásokról és eljárásokról, valamint a gyermekvédelem helyi szabályozásáról**

Bana Község Önkormányzat Képviselő-testülete a szociális igazgatósról és szociális ellátásokról szóló 1993. évi III. törvény (továbbiakban: Sztv.) 10. § (1) bekezdésében, 32. § (1) bekezdés b) pontjában, 37/A. § (3) bekezdésében, 43/B. § (1) bekezdésében, 45. § (2) bekezdésében, 50. § (3) bekezdésében, 58/B § (2) bekezdésében, 62. § (2) bekezdésében, 92. § (1) bekezdés a) pontjában és (2) bekezdésében, 115. § (3) bekezdésében, 132. § (4) bekezdés c) és d) pontjában és a gyermekek védelméről és a gyámügyi igazgatásról szóló 1997. évi XXXI. törvény 18. § (1) bekezdés b) pontjában, 21. § (1) bekezdésében, 29. § és a 131. § kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében a következőket rendeli el:

1. **Általános rendelkezések**

1. § (1) Az önkormányzat hatáskörébe tartozó ellátások megállapítása iránti kérelmet a Bábolnai Közös Önkormányzati Hivatalhoz (továbbiakban: Hivatal) kell benyújtani.

(2) A Hivatal az egyes ellátási formák igényléséhez formanyomtatványt biztosít.

(3) Az ellátások igényléséhez szükséges adatokat a kérelmező köteles a Hivatal rendelkezésére bocsátani, az adatokat valódiságát környezettanulmány elkészítésével ellenőrizhető.

2. § (1) A helyi szociálpolitikai kerekasztal legalább negyedévente egy alkalommal ülésezik.

(2) A helyi szociálpolitikai kerekasztal tagjai:

1. település polgármestere,
2. Képviselő-testület Szociális Bizottságának tagjai,
3. Hivatal szociális ügyekkel foglalkozó kijelölt köztisztviselője,
4. gyermekjóléti szolgálat vezetője, vagy helyi családgondozó,
5. településen működő köznevelési intézmények gyermekvédelmi felelősei,
6. helyi védőnő,
7. helyi körzeti orvos,
8. illetékes rendőrőrs körzeti megbízottja,
9. helyi kisebbségi önkormányzat által kijelölt képviselő
10. **Pénzbeli szociális és gyermekvédelmi ellátások**

3. § (1) Az Szt. 37/A. §-ban foglalt együttműködési kötelezettség teljesítésére a Nagyigmánd és Környéke Gyermekjóléti és Családsegítő Szolgálata a kijelölt szerv.

(2) Az együttműködés keretében, a rendszeres szociális segélyben részesülő aktív korú nem foglalkoztatott személy a Nagyigmánd és Környéke Gyermekjóléti és Családsegítő Szolgálata által meghatározott időpontban és időtartamban a szervezett programokon, valamint az Önkormányzat által biztosított közhasznú munkában, illetve a települést érintő közfeladat ellátása céljából szervezett egyéb munkában részt vesz.

(3) A rendszeres szociális segélyben részesülő aktív korú nem foglalkoztatott személy – a Nagyigmánd és Környéke Gyermekjóléti és Családsegítő Szolgálata által szervezett – alábbi, beilleszkedést elősegítő programokban köteles részt venni:

1. egyéni képességet fejlesztő program,
2. életmódformáló foglalkoztatás,
3. munkavégzésre felkészítő program.

(4) A jegyző határozata egy példányának megküldésével tájékoztatja a Nagyigmánd és Környéke Gyermekjóléti és Családsegítő Szolgálatát a rendszeres szociális segély megállapításáról, az ellátás folyósításának szüneteltetéséről, megszüntetéséről.

(5) A Nagyigmánd és Környéke Gyermekjóléti és Családsegítő Szolgálat az együttműködési kötelezettség teljesítéséről a jegyzőt tájékoztatja.

(6) A rendszeres szociális segélyben részesülő aktív korú nem foglalkoztatott személy együttműködési kötelezettségét megszegi, ha nem működik közre a beilleszkedést elősegítő programokban, vagy jelentkezési kötelezettségének felszólításra határidőben nem tesz eleget.

A (6) bekezdésben meghatározott esetben a rendszeres szociális segély összege 6 hónap időtartamig 50 %-os mértékben kerül folyósításra.

(7) Az együttműködési kötelezettség súlyos megszegésének minősül és a támogatást meg kell szüntetni, ha a rendszeres szociális segélyben részesülő

1. a támogatásra való jogosultság felülvizsgálatában nem működik együtt,
2. az Önkormányzat által szervezett foglalkoztatásra történő behívásra nem jelenik meg, távolmaradását nem igazolja,
3. az Önkormányzat által szervezett foglakoztatást elfogadja, de a munkakezdés napján nem jelenik meg és távolmaradását nem igazolja.

4. § (1) Átmeneti segélyre jogosult az, akinek a családjában az egy főre jutó jövedelem az öregségi nyugdíjminimum 250 %-át, egyedül élő esetén annak 300 %-át nem haladja meg.

(2) Különös méltánylást érdemlő esetben átmeneti segély nyújtható annak a személynek is, akinek a családjában az egy főre eső jövedelem az (1) bekezdésben meghatározott jövedelemhatárt meghaladja, de előre nem tervezhető, indokolt többletkiadásai következtében (betegség, baleset, elemi kár miatt) létfenntartása veszélyeztetett.

(3) Az alkalmanként juttatott átmeneti segély összege személyenként vagy családonként maximum a mindenkori öregségi nyugdíjminimum összegével megegyező lehet.

5. § (1) Rendkívüli gyermekvédelmi támogatásban kell részesíteni azt a gyermeket, aki megfelel a Gyvt. 21. §-ában foglalt feltételeknek.

(2) A támogatás mértéke gyermekenként legalább 2.000,- Ft, legfeljebb azonban 10.000,- Ft.

**3. Természetbeni szociális ellátások**

6. § Méltányossági közgyógyellátásra jogosult, akinek a családjában az egy főre eső havi jövedelem nem haladja meg a mindenkori öregségi nyugdíj minimum 250 %-át, egyedül élő esetén 200 %-át, és havi rendszeres gyógyító ellátásának költsége legalább a mindenkori öregségi nyugdíj minimum 15 %-át eléri.

**4. Személyes gondoskodást nyújtó szociális és gyermekjóléti ellátások**

7. § (1) Azok számára, akik szociális vagy egészségügyi helyzetüknél fogva személyes gondoskodást nyújtó ellátás igénybevételére jogosultak, Bana Község Önkormányzatának Képviselő-testülete a község közigazgatási területén a következő személyes ellátást nyújtó ellátásokat vehetik igénybe:

1. Szociális alapellátási formák:

aa) étkeztetés,

ab) házi segítségnyújtás,

ac) családsegítés.

1. Az önkormányzat az alábbi gyermekjóléti alapellátásokat biztosítja:

ba) gyermekjóléti szolgálat,

bb) gyermekek napközbeni ellátása keretében

* bölcsőde
* óvoda

8. § (1) Étkeztetésben kell részesíteni azt az igénylőt, vagy az általa eltartottat, aki jövedelmi helyzete miatt szociálisan rászorulónak minősül.

(2) Szociálisan rászorulónak minősül az a személy, akinek egy főre jutó havi jövedelme nem haladja meg egyedülálló esetén a mindenkori öregségi nyugdíjminimum 300 %-át, családban élő esetén a 200 %-át.

(3) A szociális étkeztetést igénybevevő személy térítési díj fizetésére köteles, melynek összegét Nagyigmánd Nagyközség Önkormányzat Képviselő-testülete által alkotott rendelet állapít meg, tekintettel arra, hogy az étkeztetést Bana Község Önkormányzat Képviselő-testülete Nagyigmánd-Bana-Csém-Szákszend Községi Önkormányzatok Szociális Intézményfenntartó Társulása útján látja el.

9. § (1) Házi segítségnyújtás keretében kell gondoskodni azokról a személyekről, akik otthonukban önmaguk ellátására saját erőből nem képesek és róluk nem gondoskodnak.

(2) A házi segítségnyújtásban részesülő személyi térítési díjat fizet, amelyet Nagyigmánd Nagyközség Önkormányzat Képviselő-testülete által alkotott rendelet állapít meg, tekintettel arra, hogy az étkeztetést Bana Község Önkormányzat Képviselő-testülete Nagyigmánd-Bana-Csém-Szákszend Községi Önkormányzatok Szociális Intézményfenntartó Társulása útján látja el.

(3) Bana községben a házigondozó a házi segítségnyújtás feladatait egy gondozási körzetben végzi, mely gondozási körzet átfogja a település teljes közigazgatási területét.

10. § (1) A családsegítés az életvezetési problémákkal, szociális gondokkal küzdő családok, illetve személyek szociális és mentálhigiénés ellátása.

(2) A családsegítés átfogó feladatait a Nagyigmánd és Környéke Gyermekjóléti és Családsegítő Szolgálata látja el az Önkormányzat által kötött társulási megállapodás útján.

(3) A családsegítő szolgáltatás igénybevétele külön eljárást nem igényel, a családsegítő szolgálat kapcsolatfelvételének dokumentálása, a szolgálatnyújtás nyújtása forgalmi naplóban történik.

11. § (1) A gyermekjóléti szolgáltatást az Önkormányzat a Nagyigmánd és Környéke Gyermekjóléti és Családsegítő Szolgálata útján biztosítja.

(2) Kérelmet előterjeszteni, illetve a jelzést beadni írásban vagy szóban lehet a Nagyigmánd és Környéke Gyermekjóléti és Családsegítő Szolgálatánál.

12. § (1) A gyermekek napközbeni ellátásaként annak a gyermeknek nappali felügyeletét, gondozását, nevelését és étkeztetését kell megszervezni, akinek szülei vagy gondozója munkavégzés, betegség vagy szociális helyzet miatt a napközbeni ellátását nem képes biztosítani.

(2) A gyermekek napközbeni ellátása iránti kérelmet a Banai Bóbita Egységes Óvoda- Bölcsőde intézmény vezetőjénél kell a kiskorú gondozójának (szülő, nagyszülő, gyám, nevelőszülő) benyújtani. Az intézményvezető nem tagadhatja meg az ellátását, csak akkor, ha a kiskorú gondozását férőhely hiánya miatt megoldani nem tudja. Ez esetben a Képviselő-testületet haladéktalanul értesíteni köteles a férőhelybővítés iránti kezdeményezéssel.

13. § (1) A bölcsődei, óvodai ellátás keretében biztosított ellátásokért külön rendeletben meghatározott térítési díjat kell fizetni.

(2) Az időszakos bölcsődei elhelyezés díja:

1. délelőtti elhelyezés: 250,- Ft+ebéd/nap
2. egész napos elhelyezés:350,- Ft+ebéd/nap

**5. Záró rendelkezések**

14. § (1) Ezen rendelet 2013. április 10. napján lép hatályba.

 (2) Hatályát veszti a helyi szociális ellátásokról szóló 20/2011. (IX.01.) önkormányzati rendelet.

**Sáhóné Horváth Márta Kocsis Gábor**

polgármester jegyző

1. **Bana Község Önkormányzat Képviselő-testületének közterület használati rendelet alkotása**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Elmondja, hogy a közterület használati rendelet átvizsgálását követően kiderült, hogy a rendeletnek alkalmazási nehézségei vannak, több helyen egyszerűsítés szükséges. Az új rendelet tervezet hatékonyabb, egyszerűbb, de lényegi változásokat nem tartalmaz. Elfogadásra javasolja az új rendeletet.

Ágoston Lászlóné az Ügyrendi Bizottság elnöke: Ismerteti a Bizottság 5/2013. (IV.02.) számú határozatát.

Sáhóné Horváth Márta polgármester: Felhívja a testület tagjainak és Bana lakosságának a figyelmét arra, hogy a rendelet kötelez minden banai lakost az otthona előtti járdaszakasz tisztán tartására. Szavazást kezdeményez a rendelet elfogadásáról.

*A Képviselő-testület egyhangú szavazással az alábbi rendeletet hozza:*

**Bana Község Önkormányzat Képviselő-testületének**

**12/2013. (IV. 9.) önkormányzati rendelete**

**a közterületek használatáról, rendjéről és tisztántartásáról**

Bana Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 1., 2., 5., 11, 19. pontjaiban meghatározott feladatkörében eljárva a következőket rendeli el:

**1. Általános rendelkezések**

**1. § (**1) A rendelet személyi hatálya Bana község közigazgatási területén lévő jogi személyekre, jogi személyiséggel nem rendelkező valamennyi szervezetre és természetes személyekre egyaránt kiterjed.

(2) A rendelet tárgyi hatálya Bana község közigazgatási területén lévő közterületekre terjed ki.

(3) A közterületek rendszeres tisztántartásáról, a zöldterületek, parkok fenntartásáról az önkormányzat munkavállalói, másrészt az érintett ingatlantulajdonosok kötelezésével gondoskodik.

(4) Ezen rendeletbe foglalt eljárások tekintetében az elektronikus ügyintézés nem biztosított.

**2. Közterületek használata**

**2. §** (1) A közterületet, az azon elhelyezkedő építményt, berendezést, felszerelést és tartozékot rendeltetésüknek megfelelően – állaguk sérelme nélkül és a társadalmi magatartási szabályok betartásával – mindenki használhatja.

(2) A közterületek rendeltetésétől eltérő használatához határozott időre szóló közterület-használati szerződés szükséges

(3) A közterület-használati szerződéssel kapcsolatos hatáskört a polgármester gyakorolja; a szerződéskötési ajánlat elfogadásáról a polgármester dönt.

(4) Amennyiben a kérelmező különös méltányolást érdemlő okra hivatkozva kéri, hogy a közterület-használat díjától tekintsen el a polgármester, akkor a polgármester a kérelmet megfelelő indoklással ellátva az Ügyrendi Bizottság soron következő ülésére előterjeszteni köteles. A közterület-használati díj megfizetésétől eltekinthet az Ügyrendi Bizottság, amennyiben a különös méltányolást érdemlő okot alaposnak találja.

(5) Közterület használati díjat kell fizetni az alábbi esetekben:

a) közterületen elhelyezett, vagy közterületbe benyúló üzlethelyiség, kirakatszekrény, hirdető berendezés, cégtábla kihelyezése;

b) a mobil fogyasztási cikk árusító fülke, pavilon, asztal használata;

c) az ideiglenesen elhelyezett illemhely;

d) az építkezéssel kapcsolatos eszközök, építőanyag és törmelék tárolása;

e) a mozgóbolti árusítás;

f) az alkalmi vásár tartása;

g) a kitelepült vendéglátó-ipari árusítás;

h) az üzemképtelen jármű ideiglenes tárolása;

i) mutatványosi tevékenység folytatása

j) tűzifa, szén tárolása

(6) Nem kérhető közterület-használati díj

a) mozgókép felvétel készítése esetén,

b) sport- és kulturális rendezvény tartása esetén.

(7) A szerződéskötési ajánlathoz csatolni kell:

1. élelmiszerárusítás, vendéglátó-ipari tevékenység esetén a közegészségügyi hatóság engedélyét,
2. a tevékenység folytatására jogosító okiratot,
3. mutatványos tevékenység esetén a műszaki berendezésre vonatkozó tanúsítványt,
4. a tevékenység jellege szerint szükséges egyéb hatósági, szakhatósági engedélyt, hozzájárulást,
5. a forgalom biztonsága érdekében a közút területének közlekedésre szolgáló része használata esetén – járda kivételével – a közút kezelőjének hozzájárulását.

(8) Amennyiben a közterület használója a közterületet a szerződéstől eltérő módon használja, úgy a polgármester, mint használatba adó a szerződést azonnali hatállyal felmondja.

(9) A közterület-használati szerződésben rögzíteni kell a használható közterület helyét, nagyságát és határait, a használat célját, időtartamát, a használat díját és a befizetés módját. A használatra jogosult adatait a tevékenység helyén jól látható módon fel kell tüntetni.

(10) Közterületet csak úgy szabad használni, hogy az a többi terület rendeltetésszerű használatát ne zavarja.

**3. §** A közterület-használati szerződés kiadására irányuló szerződéskötési ajánlatot a Bábolnai Közös Önkormányzati Hivatalban kell benyújtani az 1. melléklet szerinti formanyomtatványon.

**4. §** (1) A közterület-használati díj mértékét a rendelet 2. melléklete tartalmazza. Az igénybe vett területet m2-ben kell meghatározni és minden megkezdett m2 egész m2-nek számít. A közterület-használati díj összege egyenlő az igénybe vett terület (m2-e) és az igénybevétel időtartama (napokban) szorzatával. Az igénybevett időtartamot napokban kell figyelembe venni, minden megkezdett nap egész napnak számít.

(2) Cég-, cím- és hirdetőtábla, hirdető berendezés, transzparens elhelyezése esetén a hirdető felület területét kell alapul venni.

(3) A közterület-használati szerződés megkötését követően a díj megfizetésére a Bábolnai Közös Önkormányzati Hivatal számlát állít ki, s azt megküldi a szerződő félnek.

(4) Nem kell közterülethasználati-díjat fizetni a tűzifa, szén tárolásáért a leszállításának hetében legkésőbb vasárnap 24 óráig, feltéve, hogy a farakás, szénkupac a közlekedést nem akadályozza.”

**5. §** (1) Közterületen üzemképtelen járművet tárolni legfeljebb 30 napig lehet.

 (2) A rendelet rendelkezéseinek megszegésével tárolt üzemképtelen járműveket a Hivatal elszállítathatja. A szállítás és tárolás költségeit a tulajdonos (üzembentartó) köteles megtéríteni.

(3) A jármű műszaki állapotáról a szállító jegyzőkönyvet vesz fel, s leltár szerint fel kell sorolni a járműben található értéket, tárgyakat is.

(4) Az elszállított és ki nem váltott járműveket a polgármester által megbízott szervezet az elszállítás napjától számított 90 nap elteltével értékesítheti, annak eredménytelensége esetén megsemmisítheti.

(5) Az üzembentartó vagy tulajdonos a polgári jog elévülési idején belül az értékesítés által nyerhető – a szállítás és tárolás költségeivel csökkentett – összegre jogos igényét érvényesítheti.

(6) A jármű elszállításának és őrzésének díja a szállító által számlával igazolt összeg.

**6. § (**1) Közterületen építőanyagot valamint építési és bontási hulladékot csak konténerben, raklapon vagy más kiporzást, kiszóródást megakadályozó módon lehet elhelyezni és tárolni, úgy, hogy a gyalogos- és a járműforgalmat ne akadályozza.

(2) A közterület építőanyag, törmelék tárolása céljára történő igénybevétele esetében -amennyiben a terület nagysága az 5 m2-t, vagy a tárolás időtartama a 30 napot meghaladja- közterület-használati díjat kell fizetni.

(3) Épületek felújítása, karbantartása esetén a közterületet állványozás céljára igénybe venni kizárólag a szükséges mértékben – maximum az épülettől számított 1 méter távolságig – szabad. Az épület állványozását a munkálatok megkezdése előtt a tulajdonos vagy a kivitelező köteles a polgármesternek bejelenteni.

**3. Közterület tisztántartása**

**8. §** (1) Az ingatlan tulajdonosának, bérlőjének, kezelőjének, használójának (továbbiakban együtt: tulajdonos) a közterület tisztántartásával, a zöldterület ápolásával kapcsolatos feladatai:

1. az ingatlan előtti (úszótelek esetén az épület körüli) járdának, (járda hiányában egy méter széles területsávnak), a járda melletti zöldsáv úttestig terjedő teljes területének, legfeljebb a telekhatár 10 méteres körzetén belüli területének a gondozása, tisztántartása, szemét- és gyommentesítése, burkolt területeken a hó eltakarítása és síkosság mentesítése; ha az ingatlannak két közúttal is érintkezése van, a fenti feladatok mindkét irányra vonatkoznak,
2. a gyalogjárdára kinyúló ágak, bokrok megfelelő nyesése az épület előtt lévő fák lehullott lombjának takarítása,
3. az ingatlan melletti nyílt ároknak és műtárgyainak tisztántartása, gyommentesítése,

(2) A két szomszédos terület, épület közötti – kiépített úttal, járdával ellátott vagy anélküli – közforgalmi területsáv vagy átjáró esetében a tisztántartási kötelezettség a tulajdonosok között fele-fele arányban oszlik meg.

**9. §** (1) A tulajdonosnak az épülete, telekingatlana tisztántartásával kapcsolatos közérdekű feladatai:

1. az épület faláról, kerítéséről az időszerűségüket vesztett, szakadt, jogellenesen elhelyezett falragaszok, festések folyamatos eltávolítása, amennyiben mást arra jogszerűen nem lehetett kötelezni,
2. a járda és úttest fölé benyúló ágak, bokrok megfelelő nyesése,
3. bontás, építés, felújítás és karbantartás miatt a járda tisztántartása a kivitelező feladata, ha az nem azonos a tulajdonossal; az építési munka kivitelezője köteles az építés területét és közvetlen környékét tisztán tartani.

**10. § (**1) Az üzlet, egyéb elárusítóhely, vendéglátó, és szolgáltató egység előtti és melletti járdaszakaszt, illetőleg ha a járda mellett zöldsáv is van, az úttestig terjedő teljes területet a tulajdonos, működtető, üzemeltető (a továbbiakban: üzemeltető) köteles tisztántartani, az ott keletkezett települési szilárd hulladékot összegyűjteni és elszállításáról gondoskodni. Az üzemeltető köteles a burkolt területen a síkosság mentesítéséről és a hó eltakarításáról gondoskodni.

 (2) Az ingatlan előtti és melletti járdát az üzemeltető köteles naponta letakarítani, a nyitva tartás ideje alatt folyamatosan tisztán tartani.

(3) Az utcai árus köteles a részére kijelölt helyet és közvetlen környékét tisztán tartani, az árusításból keletkezett hulladékot összegyűjteni és eltávolításáról gondoskodni.

(4) Közterületen rendezett vásár, sport- és egyéb rendezvény tartása idején a rendezvény szervezője köteles gondoskodni a várható forgalomnak megfelelő számú illemhely biztosításáról, üzemeltetéséről, valamint a rendezvény ideje alatt és azt követően a területnek és közvetlen környezetének tisztántartásáról, továbbá a terület eredeti állapotban történő visszaadásáról.

**11. § (**1) A tulajdonos köteles gondoskodni az épület tetőzetéről az esővíz, hólé járdára csorgásának megakadályozásáról, illetve a hó eltakarításáról.

(2) A síkosság elleni védekezéshez használt anyagot környezetszennyezést kizáró módon kell tárolni.

(3) Hórakást tilos elhelyezni:

1. útkereszteződésben,
2. útburkolati jelen,
3. járdasziget és járda közé,
4. tömegközlekedésre szolgáló jármű megállóhelyénél,
5. kapubejárat elé,
6. közszolgáltatási felszerelési tárgyra és köré; pl. vízelzáró csap, gáz- és egyéb közlétesítmény (lámpaoszlop, hirdetőoszlop).

(4) Ha a tulajdonos a síkosság megszüntetésére, illetve a közlekedést gátló szennyeződés eltávolítására történő felszólításnak 24 órán belül nem tesz eleget, akkor a gondozatlan gyalogút tisztítását, síkosság elleni kezelését Bana Község Önkormányzat a tulajdonos költségére elvégezteti.

**4. Közterület tisztántartásával összefüggő egyéb rendelkezések**

**12. §**(1) Tilos

1. közterületen, sportolásra szolgáló területen, kiránduló és táborozó helyen hulladékot, szennyező vagy egészségre ártalmas anyagot kiönteni, elszórni vagy eldobni;
2. az utcai hulladékgyűjtőkbe a hulladékgyűjtő térfogati jellemzőitől lényeges eltérő hulladékot (nagy méretű tárgyak) elhelyezése;
3. eldugulást vagy rongálódást okozó anyagot (szemetet, törmeléket, iszaphulladékot, tűz- vagy robbanásveszélyes anyagot, stb.) közcsatorna vízelnyelő aknájába, csapadékvíz-elvezető árokba, csapadékvíz tározóba szórni, önteni vagy belevezetni;
4. közterületen szeszesital fogyasztása.

(2) Ebek által a közterületen okozott szennyezés eltávolításáról az eb sétáltatója köteles haladéktalanul gondoskodni.

(3) Állati tetemet, valamint olyan anyagot, amely a környék levegőjét szennyezheti, az egészséget veszélyeztetheti, vagy élősdiek számára tápot nyújthat, közterületen elhelyezni, vagy elhagyni tilos.

**5. Záró rendelkezések**

**13. §** (1) Ez a rendelet 2013. április 10-én lép hatályba.

(2) Hatályát veszti Bana Község Önkormányzat Képviselő-testületének a közterületek használati szabályairól szóló 26/2012. (VII.6.) sz. rendelete.

**Sáhóné Horváth Márta Kocsis Gábor**

polgármester jegyző

**1. melléklet a 12/ 2013 (IV. 9.). önkormányzati rendelethez**

KÖZTERÜLET- HASZNÁLATI KÉRELEM

Kérelmező neve: (természetes, jogi személy)

Kérelmező címe:

Kérelmező telefonszáma:

Kérelmező levelezési címe:

Vállalkozói engedély száma:

Folyószámla száma, pénzintézet megnevezése:

Területfoglalás helye, címe:

Területfoglalás mérete:

Használat időtartama:

A használat milyen tevékenységhez szükséges:

A területre kihelyezett tárgy, stb:

 …………………………………………..

 kérelmező aláírása

**Figyelem! A kérelem benyújtása és az eljárás megindítása még nem jogosít fel a közterület használatára!**

**2. melléklet a 12/ 2013 (IV. 9.). önkormányzati rendelethez**

|  |  |  |
| --- | --- | --- |
|  | **A** | **B** |
|  | **Közterület használat célja** | **Díj mértéke (Ft/m2/nap)** |
| 1 | Közterületbe benyúló üzlethomlokzat, kirakatszekrény, üzleti védőtető, hirdető berendezés, cég- és címtábla, önálló hirdető berendezés | 15 |
| 2 | Mobil elárusító fülke, pavilon és egyéb építmény | 10 |
| 3 | Ideiglenesen elhelyezett illemhely | 20 |
| 4 | Építkezéssel kapcsolatos állvány, törmelékanyag, építőanyag | 10 |
| 5 | Mozgóbolti árusítás | 150 |
| 6 | Kiállítás, alkalmi vásár tartása, mutatványos tevékenység | 100 |
| 7 | Vendéglátó-ipari kitelepülés, kerthelyiség üzemeltetés | 15 |
| 8 | Üzemképtelen jármű ideiglenes tárolása | 105 |
| 9 | Tűzifa, szén tárolása | 20 |
| 10 | Tehergépkocsi, autóbusz, kisáruszállító-gépkocsi tárolása | 20 |

1. **2012. évi zárszámadás elfogadása**

Sáhóné Horváth Márta polgármester: Ismerteti a napirendi pontot. Elmondja, hogy Bana a 2012. évet 249.296.000 Ft bevételi és 240.583.000 Ft kiadási főösszeggel zárta. 2012-ben az önhibájukon kívül hátrányos helyzetbe került települések között nyújtottak be pályázatot, így 448.000 Ft-ot kapott a település. Az Önkormányzatok hiteleit pedig átvállalta az állam, így nagymértékben változott az állami támogatásból származó bevétel, ami így 118 millió Ft lett. A költségvetés több, mint 50% személyi jellegű kifizetés, 14,2%-a pedig a járulékfizetés. A segélykeretből 16,1 millió forinttal támogatták a rászorulókat (ápolási díj, rendszeres szociális segély, foglalkoztatás helyettesítő támogatás, lakásfenntartási támogatás). Az adósságkonszolidáció keretében 48.875.000 Ft-ot vállalt át az állam. Így 2013-ben az Önkormányzatnak már nincs hitelállománya. A hosszú távú kötelezettségek között feltűntették a hulladékgyűjtési kötelezettséget a Győr-Szol Zrt-vel szemben. A létszámkeret pedig 45 fő volt, amelybe az iskola állománya is beletartozott, de 2013. januárjától ők már az államhoz tartoznak.

Ágoston Lászlóné az Ügyrendi Bizottság elnöke: Ismerteti a Bizottság 6/2013. (IV.02.) számú határozatát.

Sáhóné Horváth Márta polgármester: Szavazást kezdeményez a zárszámadási rendelet elfogadásáról.

*A Képviselő-testület egyhangú szavazással az alábbi határozatot hozza:*

Bana Község Önkormányzat Képviselő-testületének

13/2013. (IV.09.) számú rendelete az Önkormányzat zárszámadásáról

Bana Község Önkormányzat Képviselő-testülete az államháztartásról szóló 2011. évi CXCV. tv. 91. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** Bana Község Önkormányzat Képviselő-testülete az Önkormányzat 2012. évi költségvetésének teljesítését az 1. és a 13. melléklet szerint

(1)249.296 E Ft bevétellel, ezen belül241.051 E Ft működési célú bevétellelés8.245 E Ft felhalmozási célú bevétellel

 (2) 240.583 E Ft kiadással, ezen belül 229.540 E Ft működési célú kiadással és 11.043 E Ft felhalmozási célú kiadással

(3) 231.972 E Ft költségvetési pénzforgalmi bevétellel és 194.278 E Ft költségvetési pénzforgalmi kiadással jóváhagyja.

**2. §** Az 1. §-ban megállapított Önkormányzat és intézményei bevételét forrásonként a 2. mellékletben foglaltaknak megfelelően fogadja el.

**3. §** Az 1. §-ban megállapított kiadásokat a 3. melléklet szerint fogadja el a Képviselő-testület. A működési kiadásokat kiemelt előirányzatonként a 4. melléklet tartalmazza. Az átadott pénzeszközök és ellátottak pénzbeli támogatásának részletezése az 5. mellékletben tükröződik.

**4. §** A Képviselő-testület az Önkormányzat 2012. évi pénzmaradványát 9.910 E Ft-ban a 10. mellékletben foglaltak szerint állapítja meg és dönt annak felosztásáról úgy, hogy a költségvetési szervek pénzmaradványát elvonja, az önkormányzatnál az általános tartalékba helyezi és a későbbiekben dönt annak felhasználásáról.

**5. §** Az Önkormányzat 2012. december 31-i állapot szerinti vagyonát a 8. mellékletben részletezett mérlegadatok alapján 767.058 E Ft-ban állapítja meg a Képviselő-testület. A 11. melléklet mutatja be az ingatlanállományt.

**6. §** A Képviselő-testület Bana Község Roma Nemzetiségi Önkormányzat 2012. évi beszámolóját a 7. melléklet szerint fogadja el.

**7. §** Az Önkormányzat egyszerűsített mérlegét a 8. melléklet, az egyszerűsített pénzforgalmi jelentést a 9. melléklet, míg az egyszerűsített pénzmaradvány kimutatást a 10. melléklet szerint fogadja el a Képviselő-testület.

**8**. **§** A 6. melléklet, a 12. melléklet, a 14. melléklet egyéb tájékoztató adatokat tartalmaz.

**9. §** E rendelet 2013. április 10-én lép hatályba.

#  Sáhóné Horváth Márta Kocsis Gábor

 polgármester jegyző

1. **Átfogó értékelés az önkormányzat gyermekjóléti és gyermekvédelmi ellátásáról**

Sáhóné Horváth Márta polgármester: Ismerteti a napirendi pontot. Köszönti Román Gyöngyi családgondozót és átadja neki a szót.

Román Gyöngyi családgondozó: Elmondja, hogy 2013. március 28-án jelzőrendszeri tanácskozást tartottak, ahol a tagok valamennyien részt vettek, de a meghívás ellenére a Kisebbségi Önkormányzat nem képviseltette magát. Pedig a Szolgálat ellátásában lévő családok 80%-a a hátrányos helyzetű, kisebbségi családokhoz tartozik. Itt jutott tudomásukra egy kiskorú gyermek veszélyeztetésének esete. A tanácskozást követően a Szolgálat vezető asszonnyal és a helyi körzeti megbízottal felkeresték a családot. Megköszöni Pintér Tibor határozott fellépését és segítségét, valamint megköszöni a jelzőrendszeri tagok folyamatos munkáját is.

Kocsis Gábor jegyző: Ismerteti, hogy valamennyi önkormányzatnak 2013. május 31-ig el kell fogadnia egy átfogó értékelést az előző év gyermekjóléti és gyermekvédelmi ellátásáról. Véleménye szerint az írásos beszámoló részletes és alapos, valamint egyetért a konklúzióval, miszerint megállapítható, hogy a gyermekvédelem területén Bana Község Önkormányzata a törvényben előírt valamennyi feladatát teljesítette és igyekezett biztosítani azt, hogy a gyermekeknek a testi és szellemi fejlődése biztosított legyen a családokban. Elmondja, hogy az érdeklődök megtalálhatják a beszámolót a település honlapján.

Bujáki Lászlóné a Szociális Bizottság elnöke: Ismerteti a Bizottság 17/2013. (IV.02.) számú határozatát.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**44/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

az önkormányzat gyermekjóléti ellátásáról szóló átfogó értékelést

 elfogadta és tudomásul vette.

Határidő: azonnal

Felelős: polgármester

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**45/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

az önkormányzat gyermekvédelmi ellátásáról szóló átfogó értékelést

elfogadta és tudomásul vette.

Határidő: azonnal

Felelős: polgármester

1. **Adóbevételek alakulása**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Ismerteti a 2013. március 28-ig befolyt adóbevételek alakulását. Az írásos anyag tartalmazza a tervezett és a tényleges adóbevételeket, a százalékos megoszlást. Még vannak kintlévőségek, de a banki bizonylatok beérkezését, a negyedéves zárást követően a hátralékosok irányába a hivatal megteszi a szükséges intézkedéseket, kiküldik az értesítéseket, felszólításokat. Ha valaki ezután sem tesz eleget adófizetési kötelezettségének, akkor inkasszót nyújtanak be és letiltásokat kezdeményeznek, hogy az Önkormányzat adóbevételei teljesüljenek az elvárt szinten.

Ágoston Lászlóné az Ügyrendi Bizottság elnöke: Ismerteti a Bizottság 7/2013. (IV.02.) számú határozatát.

Sáhóné Horváth Márta polgármester: Elmondja, hogy a teljesülés 40,4%, de az iparűzési adóból márciusig csak az adóelőlegek folytak be, az elszámolás májusban, az ismételt adóelőleg fizetés pedig szeptemberben esedékes. Ennek tudható be a 36%-os adóbefizetés alakulása. A magánszemélyek kommunális adója szinte 50%-ra teljesült, a gépjármű adóból is kb. 50% folyt be. Viszont a gépjármű adónak már csak a 40%-a gyarapítja az Önkormányzatot, a fennmaradó 60% az államé. Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**46/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

a 2013. évre vonatkozó adóbevételek alakulásáról szóló tájékoztatást

 elfogadta és tudomásul vette.

Határidő: azonnal

Felelős: polgármester

1. **Közterület átnevezése a 2011. évi CLXXXIX. törvény Magyarország helyi önkormányzatairól szóló jogszabály alapján**

Sáhóné Horváth Márta polgármester: Elmondja, hogy a jogszabályi előírások miatt szükségessé vált, hogy ellenőrizzék van-e olyan utcanév, mely személy részt vett a XX. század önkényuralmi politikai rendszereinek megalapozásában, kiépítésében vagy fenntartásában. Áttekintve a banai közterület elnevezéseket, egy ilyet találtak. A Dobi István utca változtatására lesz szükség. Az előterjesztett anyagban a javaslat Dobó István utca. Kiemeli, hogy a lakosság részére a lakcímkártya cseréje ingyenes. Az Önkormányzatnak ezt a döntést a földhivatalon át kell vezetnie, ez kb. 1,5-2 hónapot vesz igénybe. A lakosságnak ezt követően lesz lehetősége lakcímkártya cserére.

Ágoston Lászlóné az Ügyrendi Bizottság elnöke: Ismerteti a Bizottság 8/2013. (IV.02.) számú határozatát.

Sáhóné Horváth Márta polgármester: Szavazást kezdeményez a közterület elnevezésről.

*A Képviselő-testület egyhangú szavazással az alábbi határozatot hozza:*

**47/2013. (IV.09.) sz. Képviselő-testületi határozat:**

Bana Község Önkormányzatának Képviselő-testülete

 elfogadja, hogy a Bana, Dobi utca közterület elnevezése

 Bana, Dobó István utcára változzon.

A Képviselő-testület felkéri a Hivatalt, hogy a szükséges eljárást folytassa le,

valamint az érintett lakosokat tájékoztassa a változásról és a teendőikről.

Határidő: azonnal

Felelős: polgármester

1. **2013. évi közbeszerzési terv elfogadása a közbeszerzésekről szóló 2011. évi CVIII. Tv. értelmében**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Ismerteti, hogy minden önkormányzatnak kell közbeszerzési tervet készítenie. Jelenleg az Önkormányzat nem tud konkrét tervet készíteni, mert nincsenek olyan beruházási szándékai, melyek közbeszerzést igényelnek. Ezzel a tervvel az önkormányzat azt jelzi, hogy foglalkozott a problémával, de év közben is lehet konkrét tervet készíteni, hogyha szükségessé válik. Javasolja a terv elfogadását.

Ágoston Lászlóné az Ügyrendi Bizottság elnöke: Ismerteti a Bizottság 9/2013.(IV.02.) számú határozatát.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**48/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

2013. évben nem kíván közbeszerzési eljárást lefolytatni. Amennyiben az év közben olyan beszerzésre kerül sor, melyhez közbeszerzést kell lefolytatni

a Képviselő-testület újra napirendjére tűzi

a közbeszerzési terv elfogadását.

Határidő: azonnal

Felelős: polgármester

1. **Az Önkormányzat vagyongazdálkodási tervének elfogadása**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Ismerteti, hogy a nemzeti vagyonról törvény előírja, hogy valamennyi önkormányzatnak kell vagyongazdálkodási tervet készítenie, de ennek nincsenek kötelező formai elemei. Véleménye szerint a terv mind formailag, mind tartalmilag megfelel, közép és hosszú távú terveket is tartalmaz. Javasolja a vagyongazdálkodási terv elfogadását.

Sáhóné Horváth Márta polgármester: Elmondja, hogy a nem önkormányzati vagyon az a nemzeti vagyon része lett. Így közép és hosszú távú tervet kell elfogadni. Ha gazdaságosan nem üzemeltethető, akkor az Önkormányzat a vagyonától megszabadulhat, azt eladhatja értékét megőrizve. Évente felül kell vizsgálni azokat az esetleges értékesítésre való ingatlanokat, eszközöket, vagyonelemeket, amelyre az önkormányzatnak nincs szüksége. Az Önkormányzat pályázat útján is értékesítheti ezeket a vagyontárgyakat. Szavazást kezdeményez az Önkormányzat vagyongazdálkodási tervének elfogadásáról.

*A Képviselő-testület egyhangú szavazással az alábbi határozatot hozza:*

**49/2013. (IV.09.) sz. Képviselő-testületi határozat:**

Bana Község Önkormányzatának Képviselő testülete

 a Bana Község Önkormányzat közép- és hosszú távú

vagyongazdálkodási tervét elfogadta és tudomásul vette.

Határidő: azonnal

Felelős: polgármester

1. **dr. Szathmáry Ákos fogorvos beszámolója**

Sáhóné Horváth Márta polgármester: Ismerteti a napirendi pontot. Elmondja, hogy dr. Szathmáry Ákos fogorvos a márciusi testületi ülésre nem nyújtott be írásos anyagot, de a felszólításnak eleget téve az áprilisi ülésre elkészítette a 2012. évről szóló beszámolóját.

Bujáki Lászlóné a Szociális Bizottság elnöke: Elmondja, hogy nehezményezi, hogy a doktor úr személyesen nem jelent meg.

Ágoston Lászlóné az Ügyrendi Bizottság elnöke: Ismerteti a Bizottság 11/2013. (IV.02.) számú határozatát.

Sáhóné Horváth Márta polgármester: Elfogadásra javasolja a beszámolót, de kéri, hogy szólítsák fel a doktor urat, hogy tegyen eleget iskolafogászati kötelezettségének a 2012/2013. tanévben. Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**50/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

 dr. Szathmáry Ákos fogorvos 2012. évre vonatkozó beszámolóját

 elfogadta és tudomásul vette.

Határidő: azonnal

Felelős: polgármester

1. **Pályázati kiírás önkormányzati tulajdonú földterületek hasznosítására**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Elmondja, hogy az Önkormányzatnak jelenleg 8 olyan földterülete van, amelyre nincsen 2013-ra hatályban lévő bérleti szerződése, ezért készítettek egy pályázati hirdetményt, hogy az érdeklődők közül tudjon választani az Önkormányzat, kinek kívánja bérbe adni a területet. Az ügyrendi bizottság ülésén elhangzott véleményeket figyelembe véve a testületi anyag tartalmazza az egy négyzetméterre eső éves bérleti díjakat. A szerződések 5 éves időtartamra kerülnének megkötésre. A jelenleg hatályos jogszabályok szerint ez 0-20 év lehet, az 5 éves időtartam adózási szempontból is kedvező, belátható idősík. A pályázatokat 2013. április 30-án 12:00-ig lehet benyújtani a Bábolnai Közös Önkormányzati Hivatal banai kirendeltségében. A részletes pályázati kiírást elhelyezik az önkormányzat hirdetőtábláján és a település honlapján. A beérkezés után az Ügyrendi Bizottság tesz javaslatot a Képviselő Testületnek.

Ágoston Lászlóné az Ügyrendi Bizottság elnöke: Ismerteti a Bizottság 10/2013. (IV.02.) számú határozatát.

Sáhóné Horváth Márta polgármester: Ismerteti az érintett területek elhelyezkedését. Amennyiben nem lesz bérlő, az Önkormányzatnak kell gondoskodnia a területek gyommentesítéséről. Szavazást kezdeményez a pályázati kiírás elfogadásáról.

*A Képviselő-testület egyhangú szavazással az alábbi határozatot hozza:*

**51/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

az önkormányzat vagyonáról és a vagyongazdálkodás szabályairól szóló

10/2012. (II.29.) számú önkormányzati rendelet alapján elkészített

pályázati hirdetményt a földterületek hasznosítására

elfogadta és tudomásul vette.

Határidő: azonnal

Felelős: polgármester

1. **Alapító Okirat módosítása**

Sáhóné Horváth Márta polgármester: Elmondja, hogy az Egységes Óvoda-Bölcsőde Alapító Okiratát kell ismételten módosítani.

Kocsis Gábor jegyző: Ismerteti, hogy az Okirat 14. pontjában a Bana Község Önkormányzata kifejezésnek kell szerepelni a Bábolnai Közös Önkormányzati Hivatal megnevezés helyett. Kéri a testületet az okirat elfogadására, hogy a Magyar Államkincstár nyilvántartásba vehesse.

Sáhóné Horváth Márta polgármester: Szavazást kezdeményez a módosított Alapító Okirat elfogadására.

*A Képviselő-testület egyhangú szavazással az alábbi határozatokat hozza:*

**52/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

 a Banai Bóbita Egységes Óvoda-Bölcsőde alapító okiratának módosítását

elfogadta és tudomásul vette.

Határidő: azonnal

Felelős: polgármester

Sáhóné Horváth Márta polgármester: Szavazást kezdeményez az egységes Alapító Okirat elfogadására.

*A Képviselő-testület egyhangú szavazással az alábbi határozatokat hozza:*

**53/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

a Banai Bóbita Egységes Óvoda-Bölcsöde módosított alapító okiratát

egységes szerkezetben elfogadta és tudomásul vette.

Határidő: azonnal

Felelős: polgármester

1. **Tájékoztatás a KEM Kormányhivatal törvényességi felhívásáról**

Sáhóné Horváth Márta polgármester: Ismerteti a napirendi pontot.

Bujáki Lászlóné a Szociális Bizottság elnöke: Elmondja, hogy a Kormányhivatal felhívásában kéri a bizottságot, hogy a segélykérelmeket a továbbiakban zárt ülés keretében tárgyalják. Ismerteti a Bizottság 18/2013. (IV.02.) számú határozatát.

Sáhóné Horváth Márta polgármester: Felkéri az elnök asszonyt, hogy döntésükről a Kormányhivatalt értesítsék. Határozathozatal nélkül lezárja a napirendi pontot.

1. **Egyebek**
2. vis major pályázat

Sáhóné Horváth Márta polgármester: Ismerteti, hogy a Belügyminisztérium megnyitott egy pályázati lehetőséget, ami egy úgynevezett vis major, vagyis előre nem látható természeti vagy más eredetű veszély miatt szükségessé vált pályázat. Lehetőséget biztosít arra, hogy 90%-os pályázati támogatással nyújtsanak be pályázatot. A káreseményt követő 7 napon belül regisztrálnia kellett Banának. Egyeztetni kellett a vállalkozókkal, minden segítővel, akik részt vettek a probléma mielőbbi megoldásában. A területen 11 traktor és 5 rakodó gép dolgozott a 3 nap alatt. A káresemény végösszege 3.193.970,- Ft, amely teljes mértékben gépi költség, a lakossági és bolti felajánlásokat nem tartalmazza. A vállalkozók eleinte nem kívántak élni a lehetőséggel, nem ezért tették, amit tették, de az Önkormányzat úgy gondolta, hogy mindenképpen élni kell vele. Így végül egy vállalkozó nem állított ki számlát. Viszont min. 10% önerő szükséges a pályázat benyújtásához, ezért kéri a testület támogatását. Az Önkormányzat 12,33 % önerőt biztosít a pályázathoz. Ismerteti a határozati javaslatot és szavazást kezdeményez az elfogadására.

*A Képviselő-testület egyhangú szavazással az alábbi határozatot hozza:*

**54/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

a vis maior támogatás címén benyújtott támogatási igényt

 elfogadta és tudomásul vette, a Képviselő-testület az önrészt egyéb, általános tartalék keret terhére biztosítja.

Határidő: azonnal

Felelős: polgármester

1. Farkas Miklós kérelme

Sáhóné Horváth Márta polgármester: Elmondja, hogy kérelem érkezett Farkas Miklós úrtól, miszerint térkővel szeretné lerakatni Szakáll Gyula utcai ingatlanjának kocsibejáróját. Ez az Önkormányzatot anyagilag nem terheli, viszont a környezet szebb lesz. Javasolja a kérelem támogatását. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**55/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

a Farkas Miklós által benyújtott térkővel történő burkolat elkészítése

 iránti kérelmét elfogadta és tudomásul vette.

Határidő: azonnal

Felelős: polgármester

1. Pannon-Víz Zrt-vel kötendő bérleti üzemeltetési szerződés feltételei

Sáhóné Horváth Márta polgármester: Ismerteti, hogy a Pannon-Víz Zrt. ülésén alpolgármester úr vett részt. A vízmű szolgáltató felügyeletét ellátó Magyar Energiahivatal tájékoztató levelet küldött a társaságnak, miszerint csak azokkal az önkormányzatokkal köthet csak vagyonkezelési szerződést, akik tulajdonosai a Pannon-Víz Zrt-nek. Bana Község nem tulajdonosa a Zrt-nek, viszont ők felelnek a szennyvízért és az ivóvízért is. Lehetőség van arra, hogy névértéken 100.000,- Ft-os részvényt vásároljon az Önkormányzat, ezzel tulajdonosává válva a Zrt-nek, és megfelelve a törvényi előírásoknak. Az új szerződések megkötésére 2013. május elsejével kerül sor.

Vizkeleti István alpolgármester: Véleménye szerint el kell fogadni a lehetőséget. A Banai Vízmű és Csatornamű résztulajdonként fog működni a Pannon-Víz Zrt. szolgáltatásában. Ennek éves összege lesz 400.000,- Ft, de ezt megelőlegezi a Pannon-Vízmű, így minden település, akinek nincsen résztulajdona, 400.000 Ft-os tulajdonjoggal rendelkezhet. Így nincs akadálya a szolgáltatás lebonyolításának. Viszont a 2013. április 25-i győri ülésre felhatalmazást kérnek már a polgármesternek vagy az alpolgármesternek a szerződés aláírására.

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**56/2013. (IV.09.) sz. Képviselő-testületi határozat:**

Bana Község Önkormányzat Képviselő-testülete

a Pannon-Víz Zrt-vel kötendő bérleti üzemeltetési szerződés feltételeit elfogadta és tudomásul vette, valamint a Képviselő-testület felhatalmazza a polgármestert a bérleti szerződés aláírására, 100.000,- Ft névértékű Pannon-Víz Zrt. részvény vásárlására, valamint a vagyonkezelési szerződés megkötésére.

Határidő: azonnal

Felelős: polgármester

1. Tájékoztatás szemétgyűjtésről

Sáhóné Horváth Márta polgármester: Elmondja, hogy a Magyar Közút Nonprofit Zrt. IX. alkalommal tartja meg az Országos Szemétgyűjtési Akcióját, melyet mint minden évben, most is április 22-én, a Föld napján rendeznek. Felhívja a figyelmet arra, hogy önkénteseket várnak erre a programra. Április 3-ig jelentkezett a kampányra, melyen az óvoda és az iskola is részt kíván venni. Április 22-én reggel 9 órától 14 óráig lehetne csatlakozni az akcióhoz, ami a szeméthegyek felszámolására, az utak és közvetlen környezetünk jobb állapotba tételére irányul. Az iskolások a település mellékutcáit, az óvodások az óvoda környékét teszik rendbe, de közhasznú munkásokat és az önkénteseket is szeretnék bevonni a programba. A Közútkezelő mellényeket, kesztyűket és zsákokat is a résztvevők rendelkezésére bocsát. Határozathozatal nélkül lezárja a napirendi pontot.

1. 2013. évi Majális

Sáhóné Horváth Márta polgármester: Ismerteti, hogy a május elsejei ünnepség szerdára esne, de a futballpályát nem tudják használni a rendezvény lebonyolítására, mert mérkőzések lesznek. Javasolja, hogy mivel a szombati április 27-i időpont sem jó a mérkőzések miatt, ezért április 28-án, vasárnap bonyolítsák le a rendezvényt. Kéri a testületi tagok szervezésben való aktivitását és programon való részvételét. Elmondja, hogy a futballpálya a hóolvadás miatt vízben áll, így lehet, hogy másik helyszínt is kell választaniuk. Kényszerhelyzetben az iskola udvarán is lebonyolíthatóak a programok, de egyelőre csak az időpontról kellene dönteni. Határozathozatal nélkül lezárja a napirendi pontot.

Bujáki Lászlóné a Szociális Bizottság elnöke: A Föld napja alkalmából felhívja a lakosság figyelmét, hogy használják a szelektív hulladékgyűjtőket, a szemetet nem közterületen halmozzák fel többek között esztétikai, baleseti és környezetvédelmi okokból sem. Kéri, hogy mindenki ügyeljen legalább a saját környezetére.

A polgármester az ülést 1820 órakor bezárja. A testület következő rendes ülését várhatóan 2013. május 7-én 18 órakor tartja. A munkatervnek megfelelően ez közmeghallgatás, melyet a Művelődési Házban tartanak.

K. M. F.

 **Sáhóné Horváth Márta Kocsis Gábor**

 polgármester jegyző